পরের দিন আমাদের গন্তব্য ছিল শার্লক হোমস মিউজিয়াম— ২২১ বি, বেকার স্ট্রিটে। কোনান ডয়েলের বর্ণনা অনুযায়ী, হোমসের বাড়ি এটাই। প্রবেশ মূল্য, মাথা পিছু ১৫ পাউন্ড। ভারতীয় মুদ্রায় প্রায় সাড়ে বারোশো টাকা। মিউজিয়ামের এক অংশে হোমস সংক্রান্ত অনেক স্মারক বিক্রি হচ্ছে। হোমসের শয়ন কক্ষ সাজানো বিভিন্ন ছবি, টেবিল, বই, ব্যবহার্য জিনিসপত্র, চেম্বার পট ইত্যাদি দিয়ে। পাশেই বসার ঘর। সেখানে টেবিলের উপরে চোখে পড়ল হোমসের একটা টুপি, আতসকাচ, পাইপ। দো’তলা ও তিন তলার সমস্তটা জুড়ে রয়েছে হোমসের গল্পের বিভিন্ন চরিত্রের ছবি, প্লাস্টার অফ প্যারিসের মূর্তি, মার্বেল মূর্তি। ‘দ্য হাউন্ড অব দ্য বাস্কারভিলস’-এর হাউন্ডের মতো একটি ‘স্টাফড’ করা কুকুরের মুখও রয়েছে দেখলাম।